Official Journal L 237 , 28/08/1997 P. 0018 - 0023



KOMISIJAS LĒMUMS (1997. gada 23. jūlijs) par zinātnisko komiteju izveidi patērētāju veselības un pārtikas nekaitīguma jomā (Dokuments attiecas uz EEZ) (97/579/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, tā kā pārdomāti zinātniskie ieteikumi ir nozīmīgs pamats Kopienas noteikumiem par patērētāju veselību, kas vistiešākajā nozīmē attiecas uz jautājumiem par patērētāju veselību, kā arī tie attiecas uz dzīvnieku veselību un labturību, augu veselību un apkārtējās vides higiēnu; tā kā zinātniskiem ieteikumiem attiecībā uz patērētāju veselības jautājumiem, kas ir patērētāju un ražotāju interesēs, jāpamatojas uz kompetences, neatkarības un pārredzamības principiem; tā kā papildus gadījumiem, kad zinātnisko komiteju konsultācijas ir obligātas, ar minētajām Komitejām var apspriesties jautājumos, kas ir īpaši svarīgi attiecībā uz patērētāju veselību un pārtikas nekaitīgumu; tā kā, kaut arī daudzas problēmas, kurām ir vajadzīgs zinātnisks atzinums, ir kādas esošās zinātniskās komitejas kompetencē, tomēr ir skaidrs, ka dažas problēmas var attiekties uz vairāku Komiteju kompetenci; tā kā, lai stiprinātu to kohēziju un vienlaicīgi nepieļautu zināmu to pārklāšanos, ir lietderīgi no jauna definēt konkrētu komiteju darbības; tā kā, lai koordinētu zinātnisko komiteju darbu, Komisija ar Lēmumu 97/404/EK[1] izveidoja Zinātniskās vadības komiteju; tā kā Komisijai jāiegūst pārdomāti un savlaicīgi zinātniski ieteikumi; tā kā vairākas Padomes direktīvas un dažas Padomes regulas paredz vienas vai otras pašreizējās zinātnisko komiteju obligātas konsultācijas; tā kā Komisija paredz sniegt atbilstīgus priekšlikumus Padomei, lai pielāgotu esošos tiesību aktus šim lēmumam, IR PIEŅĒMUSI ŠO LĒMUMU. 1. pants 1. Ar šo Komisija ir izveidojusi turpmāk minētās zinātniskās komitejas: - Pārtikas zinātniskā komiteja, - Dzīvnieku ēdināšanas zinātniskā komiteja, - Dzīvnieku veselības un labturības zinātniskā komiteja, - Ar veselības aizsardzību saistīto veterināro pasākumu zinātniskā komiteja, - Augu zinātniskā komiteja, - Zinātniskā komiteja gala patērētājiem paredzēto kosmētikas līdzekļu un nepārtikas preču jautājumos, - Zāļu un medicīnas ierīču zinātniskā komisija, - Toksikoloģijas, ekotoksikoloģijas un vides zinātniskā komiteja. 2. Zinātnisko komiteju kompetences jomas ir tādas kā norādīts pielikumā. 3. Dzīvnieku veselības un labturības zinātnisko komiteju veido Dzīvnieku veselības apakškomiteja un Dzīvnieku labturības apakškomiteja. 2. pants 1. Kopienas tiesību akti nosaka, kādos gadījumos jāapspriežas ar zinātniskajām komitejām. Komisija var arī nolemt apspriesties ar komitejām par jautājumiem, kas ir īpaši svarīgi patērētāju veselībai un pārtikas nekaitīgumam. 2. Ja iesniegtais jautājums ir svarīgs vairākām 1. pantā minētajām zinātniskajām komitejām, un tam piekrīt iesaistīto komiteju Zinātniskās vadības komiteja, zinātniskās komitejas var izveidot kopīgu darba grupu, lai sagatavotu to attiecīgos atzinumus. Ja Zinātniskās vadības komiteja to pieprasa, šādas grupas izveide ir obligāta. 3. Pēc Komisijas pieprasījuma zinātniskās komitejas sniedz zinātniskus ieteikumus par jautājumiem, kas attiecas uz patērētāju veselību un pārtikas nekaitīgumu. Jo īpaši, komitejas: a) kritiski pārbauda riska novērtējumu, kuru ir veikuši dalībvalstu organizāciju zinātnieki; b) izstrādā jaunas riska novērtēšanas procedūras tādās jomās kā pārtikas izraisīta slimības un cilvēku inficēšanās ar dzīvnieku slimībām; c) izstrādā zinātniskus atzinumus, kas ir izveidoti, lai dotu Komisijai iespēju novērtēt starptautiskos forumos sagatavoto priekšlikumu, standartu un vadlīniju zinātnisko pamatojumu; d) novērtē tos zinātniskos principus, kas ir pamatā Kopienas veselības standartiem, ņemot vērā attiecīgo starptautisko organizāciju izveidotās riska novērtējuma metodes. 4. Pamatojoties uz esošo zinātnisko datu tendencēm, zinātniskās komitejas var pievērst Komisijas uzmanību jebkādai īpašai vai potenciālai problēmai, kas ir to pārziņā, jautājumos, kas attiecas uz patērētāju veselību un pārtikas nekaitīgumu. 5. Komisija var pieprasīt, lai atzinums tiktu pieņemts noteiktā laikā. 3. pants 1. Katrā zinātniskajā komitejā ir ne vairāk kā 19 locekļi. Komisija nosaka katras komitejas locekļu skaitu atbilstoši to kompetencei. 2. Katras zinātniskās komitejas locekļi ir šīs komitejas kompetences zinātniskie eksperti vienā vai vairākās jomās un kopumā aptver pēc iespējas plašāku disciplīnu diapazonu. 3. Komisija ieceļ zinātniskās komitejas locekļus pēc tam, kad Eiropas Kopienu Oficiālajā Vēstnesī ir publicēts uzaicinājums izteikt ieinteresētību, kā arī publicēti izvēles kritēriji un izvēles kritēriju apraksts. Atlases procedūrā, kas notiek atklātā veidā, nosaka vispiemērotākos pretendentus to iecelšanai komitejās. Komisija no kandidātu saraksta ieceļ katras zinātniskās komitejas locekļus, sakarā ar ko neviens pārstāvis nevar būt vairāk kā vienas zinātniskās komitejas loceklis. Katras zinātniskās komitejas locekļu vārdus publicē Eiropas Kopienu Oficiālajā Vēstnesī. 4. pants Zinātniskās komitejas un Dzīvnieku veselības un labturības zinātniskās komitejas apakškomitejas, (še turpmāk "apakškomitejas"), no saviem locekļiem ievēl priekšsēdētāju un divus priekšsēdētāja vietniekus. Ievēlēšanai vajadzīgs to klātesošo locekļu vienkāršs balsu vairākums, kuri ir komitejā un apakškomitejā. 5. pants 1. Locekļus zinātniskajās komitejās ieceļ uz trīs gadiem, viņi nevar pildīt amata pienākumus ilgāk kā divus termiņus pēc kārtas. Viņi pilda amata pienākumus līdz aizstāšanai vai līdz iecelšanas atjaunošanai. 2. Ja zinātniskās komitejas loceklis nevar veikt savus pienākumus vai viņa/viņas labprātīgas atkāpšanās gadījumā, Komisija izvirza atbilstošu aizvietotāju uz atlikušo amata pilnvaru laiku, kas saskaņā ar 3. panta 3. punktu ir izvēlēts no piemēroto kandidātu saraksta. 3. Zinātnisko komiteju locekļi un neatkarīgie eksperti, papildus ceļa izdevumiem un komandējuma dienas naudai, saņem atlīdzību par Komisijai sniegtajiem pakalpojumiem, kas noteikta saskaņā ar Komisijas noteikumiem. 6. pants 1. Zinātnisko komiteju locekļi, pildot savus pienākumus, darbojas neatkarīgi no jebkādas ārējās ietekmes. 2. Katru gadu zinātnisko komiteju locekļi informē Komisiju par jebkādām interesēm, kuras varētu uzskatīt par pretrunā esošām ar to neatkarību. 3. Katrā sanāksmē zinātnisko komiteju locekļi un neatkarīgie eksperti paziņo par jebkādām īpašām interesēm, kuras varētu uzskatīti par pretrunā esošām ar viņu neatkarību. 7. pants 1. Vienojoties ar Komisiju, zinātniskās komitejas un apakškomitejas var uzaicināt piedalīties to darbā kompetentus neatkarīgos ekspertus. 2. Zinātniskās komitejas un apakškomitejas var izveidot īpašas darba grupas, kurām ir skaidri definēti uzdevumi. Katras darba grupas priekšsēdētājs ir komitejas vai apakškomitejas loceklis, un šīs grupas var arī iesaistīt neatkarīgos ekspertus. 3. Darba grupas ziņo tai zinātniskajai komitejai un apakškomitejai, kurai tās ir piesaistītas. 8. pants 1. Sadarbojoties ar Zinātnisko vadības komiteju, zinātniskās komitejas pieņem saskaņotus procedūras noteikumus. Šie procedūras noteikumi nodrošina to, ka saskaņā ar kompetences, neatkarības un pārredzamības principiem, tajā pašā laikā ņemot vērā likumīgu pieprasījumus pēc komerciālas konfidencialitātes, zinātniskās komitejas pēc iespējas labāk veic savus uzdevumus. Minētos noteikumus dara publiski pieejamus. 2. Minētajiem noteikumiem jānosaka procedūras, katrai zinātniskai komitejai īpaši, lai: a) ieceltu referentus, kas savāktu informācijas paketi un dokumentāciju, kā arī sagatavotu atzinuma projektus zinātniskajai komitejai; b) pārbaudītu, ka referenti spēj pēc iespējas patstāvīgāk veikt savus uzdevumus, un viņus neietekmē ārējie apstākļi; c) sniegtu atzinumu cik ātri vien iespējams, un jebkurā gadījumā saskaņā ar 2. panta 5. punktā noteikto termiņu; d) nodrošinātu ciešu sadarbību ar citām zinātniskajām komitejām un Zinātnisko vadības komiteju. 3. Zinātniskās komitejas pieņem savus atzinumus ar to locekļu vairākumu, kas ir komitejā. 4. Apakškomitejas pieņem atzinuma projektus ar to locekļu vairākumu, kas ir apakškomitejā, kurus vēlāk iesniedz Dzīvnieku veselības un labturības zinātniskā komitejai, lai tos pieņemtu galīgā variantā. 9. pants 1. Zinātniskās komitejas, apakškomitejas un darba grupas sasauc pēc Komisijas pieprasījuma. 2. Komisija nodrošina sekretariātu zinātniskajām komitejām, apakškomitejām un darba grupām. 10. pants Zinātnisko komiteju darba kārtība, protokoli un atzinumi, bez liekas kavēšanās un attiecībā uz vajadzību pēc komerciālas konfidencialitātes jādara publiski pieejami. Vienmēr iekļauj mazākuma viedokļus, un tos attiecina uz locekļiem tikai pēc viņu lūguma. 11. pants Neierobežojot Līguma 214. pantu, locekļu un neatkarīgo ekspertu pienākums ir neizpaust informāciju, kas iegūta zinātnisko komiteju, apakškomiteju un kādas darba grupas darba rezultātā, ja viņi ir informēti, ka šī informācija ir pakļauta lūgumam ievērot konfidencialitāti. 12. pants 1. Ar šo lēmumu izveidotās turpmāk minētās zinātniskās komitejas aizstāj esošās zinātniskās komitejas: a) Pārtikas zinātniskā komiteja aizstāj to Pārtikas zinātnisko komiteju, kas izveidota ar Komisijas Lēmumu 95/273/EK[2]; b) Dzīvnieku ēdināšanas zinātniskā komiteja aizstāj to Dzīvnieku ēdināšanas zinātnisko komiteju, kas izveidota ar Komisijas Lēmumu 76/791/EEK[3], kas grozīts ar Lēmumu 86/105/EEK[4]; c) Dzīvnieku veselības un labturības zinātniskā komiteja aizstāj to Zinātniskās veterinārās komitejas Dzīvnieku veselības nodaļu un Dzīvnieku labturības nodaļu, kas izveidotas ar Komisijas Lēmumu 81/651/EEK[5], kurā jaunākie grozījumi izdarīti ar Austrālijas, Somijas un Zviedrijas Pievienošanās aktu; d) Sabiedrības veterinārās veselības zinātniskā komiteja aizstāj Zinātniskās veterinārās komitejas Sabiedrības veterinārās veselības nodaļu, kas izveidota ar Lēmumu 81/651/EEK; b) Augu zinātniskā komiteja aizstāj Pesticīdu zinātnisko komiteju, kas izveidota ar Komisijas Lēmumu 78/436/EEK[6], kas grozīts ar Lēmumu 96/105/EEK; f) Zinātniskā komiteja gala patērētājiem paredzēto kosmētikas līdzekļu un nepārtikas preču jautājumos aizstāj Kosmetoloģijas Zinātnisko komiteju, kas izveidota ar Komisijas Lēmumu 78/45/EEK[7], kurā jaunākie grozījumi izdarīti ar Lēmumu 94/954/EK[8]; g) Toksikoloģijas, ekotoksikoloģijas un vides zinātniskā komiteja aizstāj Zinātnisko konsultatīvo komiteju ķīmisko savienojumu toksicitātes un ekotoksicitātes pārbaudīšanai, kas izveidota ar Komisijas Lēmumu 78/618/EEK[9], kurā jaunākie grozījumi izdarīti ar Austrālijas, Somijas un Zviedrijas Pievienošanās aktu. 2. Lēmumus 76/791/EEK, 78/45/EEK, 78/436/EEK, 78/618/EEK, 81/651/EEK un 95/273/EK atceļ. Tomēr, ar šiem lēmumiem izveidotās komitejas turpina pildīt savus pienākumus, kamēr ar šo lēmumu izveidotās zinātniskās komitejas sāk pildīt savus pienākumus. Norādes uz atceltajiem lēmumiem uzskata par piemērojamām šim lēmumam; atsauces uz komitejām un nodaļām, kas izveidotas ar atceltajiem lēmumiem uzskata par piemērojamām attiecīgajām Komitejām, kas izveidotas ar šo lēmumu. Briselē, 1997. gada 23. jūlijā Komisijas vārdā - Komisijas locekle Emma Bonino PIELIKUMS Pārtikas zinātniskā komiteja Kompetences joma Zinātnes un tehnikas jautājumi, kas attiecas uz patērētāju veselību un pārtikas nekaitīgumu, kas ir saistīti ar pārtikas produktu patēriņu, un jo īpaši tiem jautājumiem, kuri attiecas uz toksikoloģiju un higiēnu visā pārtikas ražošanas ķēdē, ēdināšanu un lauksaimniecības produktu tehnoloģiju pielietošanu, kā arī jautājumiem kas attiecas uz tiem materiāliem, kas nonāk saskarē ar pārtikas produktiem, piemēram, iepakojumu. Dzīvnieku ēdināšanas zinātniskā komiteja Kompetences joma Zinātnes un tehnikas jautājumi, kas attiecas uz dzīvnieku ēdināšanu, tās ietekmi uz dzīvnieku veselību, dzīvnieku izcelsmes produktu veselīgumu un kvalitāti, un attiecībā uz dzīvnieku ēdināšanā pielietotajām tehnoloģijām. Dzīvnieku veselības un labturības zinātniskā komiteja Dzīvnieku veselības apakškomiteja Kompetences joma Zinātnes un tehnikas jautājumi, kas attiecas uz visiem dzīvnieku veselības, higiēnas, dzīvnieku slimību un terapijas aspektiem, tai skaitā nepārtikas izcelsmes zoonozi un zootehniku. Dzīvnieku labturības apakškomiteja Kompetences joma Zinātnes un tehnikas jautājumi, kas attiecas uz dzīvnieku aizsardzību, it sevišķi lopkopību, ganāmpulku pārvaldību, transportu, kaušanu un eksperimentēšanu. Ar veselības aizsardzību saistīto veterināro pasākumu zinātniskā komiteja Kompetences joma Zinātnes un tehnikas jautājumi, kas attiecas uz patērētāju veselību un pārtikas nekaitīgumu un kas attiecas uz zoonotiskiem, toksikoloģiskiem, veterināriem un higiēnas pasākumiem, kādi piemērojami dzīvnieku izcelsmes pārtikas ražošanas, pārstrādes un piegādes procesā Augu zinātniskā komiteja Kompetences joma Zinātnes un tehnikas jautājumi, kas attiecas uz augiem, kas paredzēti lietošanai cilvēku uzturā vai dzīvnieku barībai, nepārtikas produktu ražošanai un pārstrādei, ņemot vērā tās īpašības, kas var ietekmēt cilvēku vai dzīvnieku veselību vai vidi, tai skaitā pesticīdu lietošanu. Zinātniskā komiteja gala patērētājiem paredzēto kosmētikas līdzekļu un nepārtikas preču jautājumos Kompetences joma Zinātnes un tehnikas jautājumi par patērētāju veselību, kas attiecas uz gala patērētājiem paredzētiem kosmētikas līdzekļiem un nepārtikas precēm, jo īpaši vielām, kuras tiek izmantotas šo produktu sagatavošanā, to sastāvu, lietojumu, kā arī iepakojuma veidu. Zāļu un medicīnas ierīču zinātniskā komisija Kompetences joma Zinātnes un tehnikas jautājumi attiecībā uz tiem Kopienas tiesību aktiem, kuri attiecas uz ārstnieciskiem līdzekļiem, kas paredzēti lietošanai cilvēkiem un veterinārijā, neierobežojot konkrētās kompetences, kas piešķirtas Patentēto medikamentu komitejai un Veterināro zāļu komitejai [10]saistībā ar medikamentu novērtēšanu. Zinātnes un tehnikas jautājumi, kas attiecas uz Kopienas tiesību aktiem par medicīnas materiāliem un iekārtām. Toksikoloģijas, ekotoksikoloģijas un vides zinātniskā komiteja. Kompetences joma Zinātnes un tehnikas jautājumi, kas attiecas uz to ķīmisko, bioķīmisko un bioloģisko savienojumu toksicitātes un ekotoksiskuma pārbaudēm, kuru lietošanai var būt nelabvēlīgas sekas uz cilvēku veselību un vidi. [1] OV L 169, 27.6.1997., 85. lpp. [2] OV L 167, 18.7.1995., 22. lpp. [3] OV L 279, 9.10.1976., 35. lpp. [4] OV L 93, 8.4.1986., 14. lpp. [5] OV L 233, 19.8.1981., 32. lpp. [6] OV L 124, 12.5.1978., 16. lpp. [7] OV L 13, 17.1.1978., 24. lpp. [8] OV L 371, 31.12.1994., 15. lpp. [9] OV L 198, 22.7.1978., 17. lpp. [10] Eiropas Medikamentu novērtēšanas aģentūras izveidotās Komitejas.